四月三日同子坦子聿遊湖中諸山
作者：陸游
朝代：宋

paragraphs: 我行無所詣，悠揚信舴艋。
愛此綠樹村，捨棹度小嶺。
路窮忽披豁，怳然得異境。
蒼玉立萬峰，清鏡渺千頃。
更爲西南行，聊破春晝永。
遙看秀邃處，疑足事幽屏。
一崦果可人，奇石插碧井。
鏘鳴若環佩，其味復甘冷。
徘徊不忍去，照我鬚鬢影。
須臾日穿林，井靣光炯炯。
古今勝絕意，正用一笑領。
安得絕世喧，於兹慕箕潁。